สถานการณ์โควิด-19 แม้แนวโน้มพบผู้ติดเชื้อลดลง แต่ยังต้องคงมาตรการเฝ้าระวังและการป้องกันส่วนบุคคล
นพ. โอภาส การย์กวินพงศ์ อธิบดีกรมควบคุมโรค กล่าวถึงสถานการณ์โควิด-19 วันนี้ ว่าไทยพบผู้ติดเชื้อ 15,942 ราย และผู้เสียชีวิต 257 ราย หากดูแนวโน้มพบว่าผู้ติดเชื้อลดลง แต่ยังต้องคงมาตรการเฝ้าระวัง ควบคุมและการป้องกันส่วนบุคคล โดยเฉพาะการฉีดวัคซีนเป็นอีกมาตรการสำคัญ ขณะนี้ได้ฉีดวัคซีนไปแล้วกว่า 35 ล้านโดส และในรอบ 24 ชั่วโมงที่ผ่านมามีการฉีดเพิ่มขึ้น 925,627 โดส โดยในกลุ่มเป้าหมาย เป็นผู้สูงอายุ 60 ปี ฉีดไปแล้วกว่า 5 ล้านคน หรือคิดเป็นร้อยละ 47.5 พบว่าบางจังหวัดมีการฉีดวัคซีนได้ดี เกินร้อยละ 50 หรือเกินร้อยละ 71 เช่น กรุงเทพมหานคร ปทุมธานี สมุทรสาคร สมุทรปราการ ส่วนอีกหลายจังหวัดที่ผู้สูงอายุยังไม่กล้าไปฉีด เพราะอาจได้รับข่าวสารที่ทำให้เกิดความกลัวและการด้อยค่าของวัคซีน ยืนยันว่า หลังจากมีการฉีดวัคซีนไปแล้ว 35 ล้านโดส ยังไม่มีรายใดที่เสียชีวิตจากตัววัคซีนโดยตรงและกระทรวงสาธารณสุขมีระบบการติดตามวัคซีน ทั้งประสิทธิภาพ คุณภาพและความปลอดภัยอย่างต่อเนื่อง